ΓΡΑΠΤΗ ΕΡΩΤΗΣΗ E-1174/96 υποβολή: Gerhard Schmid (PSE) προς την Επιτροπή (15 Μαΐου 1996)

Θέμα: Διαδικασία προσφυγής Ρ/94/4521 της Ευρωπαϊκής Επιτροπής κατά της Ομοσπονδιακής Δημοκρατίας της Γερμανίας - η γραπτή μου ερώτηση Ε-0413/96

Όπως ήδη ανέφερα στη γραπτή μου ερώτηση Ε-0413/96 ((ΕΕ C 173, 17.6.1996, σελ. 57. )), βάσει της προαναφερθείσης διαδικασίας προσφυγών, το Ομοσπονδιακό Υπουργείο Οικονομίας απηύθυνε επιστολές προς όλα τα ομόσπονδα κράτη καλώντας τα να προβλέπουν στο μέλλον στις δημόσιες συμβάσεις των δήμων, κοινοτήτων και ενώσεων σε τοπικό επίπεδο τη ρήτρα ανοίγματος, και μάλιστα ακόμη και σε περίπτωση που οι προσκλήσεις υποβολής προσφορών, λόγω της αξίας της σύμβασης, δεν υπόκεινται στις κοινοτικές οδηγίες που διέπουν τον ανταγωνισμό σε όλη την επικράτεια της Ευρωπαϊκής Ένωσης.

1. Εάν ένας φορέας τοπικής αυτοδιοίκησης κινεί διαδικασία πρόσκλησης για υποβολή προσφορών για προμήθειες στομίων ύδατος, ποιά θα πρέπει να είναι η μορφή της πρόσκλησης αυτής ούτως ώστε να καλύπτονται οι απαιτήσεις του Ευρωπαϊκού Δικαστηρίου στην απόφαση του Προέδρου του της 13ης Μαρτίου 1987 (Υπόθεση 45/87 R) και τί είδους διατύπωση δεν πρέπει πλέον να περιλαμβάνεται στο μέλλον σε παρεμφερείς προσκλήσεις για υποβολή προσφορών;

2. Επιτρέπεται, στην συγκεκριμένη περίπτωση, να απαιτεί ο τοπικός φορέας την τήρηση εθνικού προτύπου προκειμένου να εξασφαλιστεί ότι τα στόμια ύδατος που παραδίδονται είναι επίσης κατάλληλου μεγέθους για τη σύνδεση των υδροσωλήνων των εκάστοτε τοπικών πυροσβεστικών υπηρεσιών;

Απάντηση του κ. Monti εξ ονόματος της Επιτροπής (11 Ιουλίου 1996)

Η υπόθεση 45/87, Επιτροπή κατά Ιρλανδίας, Aπόφαση του Δικαστηρίου της 22ας Σεπτεμβρίου 1988 ((Συλλογή νομολογίας του 1988, σ. 4929. )), αφορούσε μια ρήτρα που περιείχε ο φάκελος για την υποβολή προσφορών σχετικά με το έργο για τη βελτίωση της ύδρευσης της περιφέρειας του Dundalk. Η ρήτρα προέβλεπε ότι οι «αγωγοί πίεσης από αμιαντοτσιμέντο θα πρέπει να ανταποκρίνονται στο ιρλανδικό πρότυπο 188-1975, βάσει του συστήματος Irish Standard Mark Licencing Scheme του Ινστιτούτου Έρευνας και Τυποποίησης της Ιρλανδίας».

Το Δικαστήριο διαπίστωσε ότι «η προσθήκη μιας ρήτρας, όπως η υπό κρίση, σε μια προκήρυξη για την υποβολή προσφορών μπορεί να έχει ως συνέπεια τη μη υποβολή προσφορών εκ μέρους επιχειρηματιών οι οποίοι παράγουν ή χρησιμοποιούν αγωγούς ισοδύναμους με τους αγωγούς ως προς τους οποίους βεβαιώνεται ότι είναι σύμφωνοι προς τις ιρλανδικές τεχνικές προδιαγραφές». Αφού υπήρχε μόνο μια επιχείρηση με έδρα στην Ιρλανδία που εγκρίθηκε από το ιρλανδικό ινστιτούτο με βάση το πρότυπο 188-1975, η προσθήκη της ρήτρας οδήγησε στην ανάθεση της προμήθειας των απαραίτητων για τις εργασίες αγωγών μόνο στους ιρλανδούς κατασκευαστές. Οι ιρλανδικές αρχές έπρεπε να είχαν προσθέσει τις λέξεις «ή ισοδύναμο» μετά την αναφορά των ιρλανδικών προτύπων, όπως ορίζει το άρθρο 8 παράγραφος 6 της οδηγίας 93/36/ΕΟΚ περί συντονισμού των διαδικασιών για τη σύναψη συμβάσεων δημοσίων προμηθειών ((ΕΕ L 199 της 09.08.1993. )) ή το άρθρο 10 της οδηγίας 93/37/ΕΟΚ περί συντονισμού των διαδικασιών για τη σύναψη συμβάσεων δημοσίων έργων (2) στο πεδίο εφαρμογής τους. Κατ' αυτόν τον τρόπο, θα μπορούσαν να ελέγξουν την τήρηση των τεχνικών όρων χωρίς να περιορίσουν τη σύμβαση από την αρχή μόνον στους προσφέροντες που προτείνουν τη χρήση ιρλανδικών προϊόντων. Το Δικαστήριο δήλωσε ότι η Ιρλανδία παραβίασε το άρθρο 30 της Συνθήκης ΕΚ λόγω του ότι είχε περιλάβει την προαναφερθείσα ρήτρα στο φάκελο για την υποβολή προσφορών.

Όταν ο φάκελος μιας πρόσκλησης υποβολής προσφορών αναφέρεται στα εθνικά πρότυπα, και όταν δεν υπάρχουν ευρωπαϊκά πρότυπα, ευρωπαϊκές τεχνικές εγκρίσεις, ή κοινές τεχνικές προδιαγραφές, η αναθέτουσα αρχή (στην παρούσα περίπτωση η κοινότητα) υποχρεώνεται από το άρθρο 30 της Συνθήκης ΕΚ ή από τις προαναφερθείσες οδηγίες 93/36/ΕΟΚ και 93/37/ΕΟΚ, εφόσον αυτές εφαρμόζονται στην εν λόγω πρόσκληση υποβολής προσφορών, να περιλάβει ρήτρα σύμφωνα με την οποία μπορούν επίσης να χρησιμοποιηθούν προϊόντα από άλλα κράτη μέλη ή άλλα συμβαλλόμενα μέρη της συμφωνίας για τον Ευρωπαϊκό Οικονομικό Χώρο, εφόσον τα προϊόντα αυτά συμφωνούν με πρότυπα που εξασφαλίζουν ένα επίπεδο ασφάλειας ισοδύναμο με αυτό που απαιτείται από τα εθνικά πρότυπα («ρήτρα ανοίγματος»). Η αναφορά σε εθνικά πρότυπα πρέπει να περιέχει τουλάχιστον την προσθήκη «ή ισοδύναμο».

2. Εφόσον προβλέπεται να γίνει αναφορά σε εθνικά πρότυπα για να ορισθεί ένα συγκεκριμένο μέγεθος των συνδέσεων, όπως στην παρούσα περίπτωση της πρόσκλησης υποβολής προσφορών μιας κοινότητας σχετικά με κινητά στόμια υδροληψίας, πρέπει να περιληφθεί η ανωτέρω αναφερθείσα ρήτρα ή οι λέξεις «ή ισοδύναμο». Έτσι εξασφαλίζεται ότι μπορούν να συμμετάσχουν στον διαγωνισμό προσφέροντες που σκοπεύουν να χρησιμοποιήσουν προϊόντα από άλλα κράτη μέλη. Δεν μπορεί να αποκλεισθεί εξ αρχής ότι σε άλλα κράτη μέλη υφίστανται ισοδύναμα τεχνικά πρότυπα. Εξάλλου η αναθέτουσα αρχή μπορεί, στην περίπτωση των προϊόντων που δεν κατασκευάσθηκαν σύμφωνα με τα εθνικά πρότυπα, να εξετάσει την ισοδυναμία τους με τις εθνικές τεχνικές απαιτήσεις. Σε περίπτωση απόρριψης, η προαναφερθείσα αρχή πρέπει να δικαιολογήσει, βάσει στοιχείων, ότι τα προϊόντα που δεν έγιναν αποδεκτά δεν παρέχουν επαρκείς εγγυήσεις ασφάλειας.